钦定古今图书集成/明伦汇编/闺媛典/第345卷 > 《游浣花记》宋·任正一
## 钦定古今图书集成/明伦汇编/闺媛典/第345卷 > 《游浣花记》宋·任正一

成都之俗，以游乐相尚，而《浣花》为特甚。每岁孟夏十
有九，乡人士女，丽服靓妆，南出锦官门，稍折而东行
十里，入梵安寺，罗拜冀国夫人祠下，退游杜子美故
宅，遂泛舟浣花溪之百花潭，因以名其游。与其日，凡
为是游者，架舟如屋，饰以缯彩，连樯衔尾，荡漾波间，
箫鼓咏歌之声，喧哄而作。其不能具舟者，依岸结棚，
上下数里，以阅舟之往来。成都人于他游观，或不能
皆出，惟浣花则倾城而往。其旁郡观者，虽负贩刍荛
之人，至相与称贷易食为一饱以从事。穷日之游，府
尹亦为之至潭上，置酒高会，设水戏竞渡，尽众人之
乐而后返。共传曰：“此冀国故事也。”冀国姓任，本汉上
小家女。其母尝祷于神祠，梦神人授“以大珠”，觉而有
娠，明年四月十九日而生女。稍长，奉释氏教甚谨。有
僧过其家，疮疥满体，衣服垢敝，见者心恶，独女敬事
之。一日，僧持衣求浣，女欣然濯之溪边。每一漂衣莲
花，辄应手而出。里人惊异，求僧已不知所在，因识其
处为“百花潭。”会崔宁节度西川，微服行民间，见女心
悦之，赂其家纳以为“妾。宁妻死，遂为继室，累封至冀
国。既贵，每生日即来置酒其家。舣船江上，访漂衣故
处，徘徊终日。后人因之，岁以为常，且即寺之东庑作
堂祠之。”余自为儿时，得于传闻如此，顾未尝一至其
处。今之夏，以事留成都，而适及是日，与二三友观焉，
访冀国遗迹，漫无可考，独有吴仲庶所作《祠堂记》，与
余昔所闻大抵略同，时余犹疑其说之不然。按《唐书》，
“大历中，崔宁自蜀入朝，留其弟宽守。杨子琳自泸州
袭之，宽战力屈。宁妻任素骁勇，出家财募士，得千人，
设部队自将以进。子琳惧，引去，蜀赖以全。”止以姓见，
初不载其封冀国及为何许人。其尝捍大寇，以功得
封，史家略而不书，尚或有之。至其家世，实不知所据。
杜子美诗曰“百花潭北庄”，又曰“百花潭水即沧浪。”其
来久矣，非由冀国而得名也。吾意蜀人不忘冀国之
功，岁即其祠致礼焉，因相与朋聚为乐，非谓其为此
邦之人及尝为僧漂衣之异也。而或者因百花潭之
名附会其说，务为夸诞，若不足凭。况潭在成都为近郊，使冀国实生于是，宁方“节度镇蜀，何至夺其境内
之民而妾之，岂为民父母之意哉？”客有谓予曰：“杜子
美在蜀，与宁同时，潭之得名，与子美实相后先，子又
安知其不然？宁跋扈人也，何有于境内一女子乎？大
历之世，朝野多虞，干戈兵甲，时有所贷而不问，重以
从事中原，未遑他及。宁自恃僻远，违礼叛律，以恣声
色之奉，以”欺朝廷之不知，且莫我谁何者，盖有所恃
而为此也。后宁从德宗狩奉天，为卢杞谮死，不能保
其首领，虽曰非罪，得非罔上之报，天或使之邪？方宁
无恙时，骄其嬖妾，至驰骋出游于十数里之外，使人
习之而不能改，遗风馀烈，犹足以启后人之侈心。想
其当时车服之盛，疾驱于通道大都，震耀其闾里之
人傲睨一时，不知有识者得以指议。其后虽冀国尝
有功于蜀，而专恣亦甚矣。吾以吾之说如此，客以客
之说又如此，相与诘难久之。会日暮，笑谓客曰：“是游
可乐事之，然否姑置之，未暇究也。”坐客皆笑而罢。明
日，录其言为记。